text: De tyske skoler i Danmark går fri
  07 juli 2010 kl. 14.36
  Regeringen og Dansk Folkeparti sender et signal til regeringen i Slesvig-Holsten. De tyske skoler i Sønderjylland beholder deres tilskud til skolebusserne.
  I forbindelse med regeringens økonomiske genopretningsplan varslede regeringen, at de tyske skoler ville miste et tilskud på 2,5 millioner kroner til bustransport for godt 2000 elever. Men den nedskæring er altså nu opgivet.
  
  Respekt for mindretal
  Kim Andersen, formand for Folketingets Sydslesvig-udvalg, siger til TV Syd, at beslutningen skal bevise, at Danmark respekterer mindretallenes rettigheder, og det er helt i overensstemmelse med København-Bonn erklæringen fra 1951.
   
  Men samtidig vil regeringen sende et signal til delstats-regeringen i Slesvig-Holsten for at få den til at opgive de varslede nedskæringer på 4,7 millioner Euro, som ensidigt rammer de danske skoler syd for grænsen. 
  Den danske regering har allerede to gange opfordret delstats-regeringen til at opgive disse nedskæringer, men alligevel er de sat på forslaget om en ny finanslov.
  